"Ngishiye emadloti lapha kulendlu yami ngiyolala kulena langayati Ngitawuvikelwa ngubani kubatsakatsi" Uvamise kusho njalo uma ebatukulu bakhe bambelesela ngakutsi ahambe ayolala kulendlu ya thayela. "Futsi lendlu ibanga umsindvo uma lina litulu." Usuke sekacedzile uma sekasho njalo. Kusuke kute lomunye umuntfu longa mgucula umcondvo kuloko. Sebamncenge bate bakhatsala ebatukulu bakhe. Na La Zitha, salukati sakhe sesahlukela. "Wena weta ngekutogana lapha emtini wababe. Awuketi ngekutoshintja tindlu." Uvele avale umlomo LaZitha uma Ndvukuyephi sekasho njalo. Ifuyile le nvodza. Sibaya sigcwele siyachichima tinkhomo. Kuya sengwa kudliwe emasi. Timbuti nato timvumile lomfo waLubisi. Tinyenti ngalokucakile. Tinkukhu tona atisanakwa ngendlela titinyenti ngayo. Kuyaphitsitela nje elibaleni shangatsi timphungane tiphitsitela ekhishini. Atsi uvusa inhloko Mafutsa, ambone uyise eme ngasesibayeni setimbuti. Abukisise Mafutsa. Wo, kukhona imbuti labayihlinzako ebafana labalusako. Asondzele ngakhona. Usaphetse tincwadzi. "Hawu, sewufikibe mfanawami Wasita bo! Phela labafana abayati intfo labayentako. Lembuti ngilena labayigawule itolo. Ngibone kuncono ngiyiphumute." Lisho libambelela esigodvweni sesibaya likhehla lelinguNdvukuyemphi. Usabindzile Mafutsa. Inhlitiyo igaya tiboti uma abuka tibaya temphahla yakubo. Cishe uyivela khashane lentfo leshiwo nguyise. Noko umcondvo ngcine ubuyile. "Cha, yona beyilimele impela babe. Uyisitile." "Ngiyeva ndvodzana. Akutsi uma ucedza kuvalela tinkhomo uvele ngasendlini yami, kukhona lengifuna sibonisane ngako.?